Ek was onlangs by die KKNK in 'n show van Lise Beekman waar sy die wonderlikste wense vir die gehoor in die vorm van 'n liedjie gesing het. Dit laat my toe dink aan die emosies wat in my hart aangaan wanneer ek (veral) vir spesiale mense kook. Hoe verwoord mens dit? Jy sny uie, haal die skilletjies van die knoffel af of rol die tuna in peperkorrels terwyl jy die heeltyd dink hoe dit gaan proe en hoop dat die mense dit geniet. Dis so suiwer en eintlik intiem om die basiese brandstof vir ons bestaan voor te berei vir mense. Jy sorg op die manier so fundamenteel vir iemand en jy kan dit boonop sonder woorde doen. Maar hier is my lomp woorde om te probeer beskryf wat ek voel as ek kook.